DEĊIŻJONI TAL-KUMMISSJONI
tad-29 ta’ Lulju 2009
dwar il-finanzjament ta’ miżuri speċjali ta’ emerġenza biex jipproteġu l-Komunità mill-idrofobija
(2009/582/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari l-Artikolu 6(2) tagħha,
Billi:
(1)
Id-Deċiżjoni 90/424/KEE tipprovdi li meta Stat Membru jkun direttament mhedded bil-ġrajja jew l-iżvilupp, fit-territorju ta’ pajjiż terz, ta’ marda elenkata fl-Anness għal dik id-Deċiżjoni, kwalunkwe miżura xierqa għas-sitwazzjoni tista’ tiġi adottata, inkluż l-għoti ta’ kontribuzzjoni finanzjarja mill-Komunità għall-miżuri li jkunu meqjusa partikolarment bżonjużi għas-suċċess tal-azzjonijiet meħuda.
(2)
L-idrofobija hija marda tal-annimali li tolqot prinċipalment lil karnivori domestiċi u selvaġġi u għandha implikazzjonijiet serji għas-saħħa pubblika. L-idrofobija hija elenkata fl-Anness tad-Deċiżjoni 90/424/KEE.
(3)
Fis-snin reċenti, programmi ko-finanzjati mill-Komunità ta’ immunizzazzjoni orali ta’ karnivori selvaġġi li huma r-reservoir tal-marda rriżultaw f’sitwazzjoni favorevoli ħafna f’bosta Stati Membri bi tnaqqis drastiku tal-każi f’annimali selvaġġi u domestiċi u l-għajbien ta’ każijiet li jolqtu lill-bniedem.
(4)
It-territorju tar-Reġjun ta’ Kaliningrad, żona mir-Russja mdawwra bl-UE, imiss ma’ Stati Membri li qed jagħmlu l-isforzi finali tagħhom lejn il-qerda totali tal-marda.
(5)
Il-Litwanja u l-Polonja għarrfu lill-Kummissjoni li l-preżenza tal-idrofobija silvatika fir-reġjun ta’ Kaliningrad qed toħloq theddida diretta għall-konklużjoni b’suċċess tal-programmi tagħhom tal-qerda tal-idrofobija.
(6)
Hija meħtieġa azzjoni urġenti fir-reġjun ta’ Kaliningrad biex b’hekk l-inkursjonijiet tal-marda mit-territorju tiegħu ma jipperikolawx aktar il-progress li sar fir-rigward tas-saħħa tal-bnedmin u tal-annimali fl-Istati Membri ġirien.
(7)
Hija meħtieġa miżura speċjali għall-prevenzjoni tal-infezzjoni kontinwa mill-ġdid tal-Istati Membri ġirien mill-Kaliningrad. Minħabba d-daqs relattiv tat-territorju ta’ Kaliningrad, huwa aktar xieraq u effiċjenti f’dak li hu nfiq li jkunu assistiti l-isforzi għall-eliminazzjoni tal-idrofobija fil-Kaliningrad milli li titwaqqaf żona newtrali għat-tilqim fit-territorju tal-Istati Membri ġirien liema żona mbagħad ikollha tinżamm indefinittivament.
(8)
Skont l-Artikolu 110 tar-Regolament tal-Kunsill (KE, Euratom) Nru 1605/2002 (2), l-għotjiet huma suġġetti għal programm annwali. Dak il-programm ta’ ħidma annwali għandu jiġi implimentat permezz tal-pubblikazzjoni ta’ sejħiet għal proposti, ħlief f’każi eċċezzjonali ta’ urġenza li ġew sostanzjati b’mod xieraq. Skont l-Artikolu 168(1)(b) tar-regoli dettaljati għall-implimentazzjoni tar-Regolament (KE, Euratom) Nru 1605/2002 stabbilit bir-Regolament tal-Kummissjoni (KE, Euratom) Nru 2342/2002 (3), il-Kummissjoni tista’ tiddeċiedi li tagħti għotjiet mingħajr sejħa għal proposti f’emerġenzi eċċezzjonali oħrajn li jkunu ssostanzjati b’mod xieraq.
(9)
Fil-21 ta’ Ottubru 2008 ir-Russja ssottomettiet lill-Kummissjoni programm għall-eliminazzjoni tal-idrofobija mir-reġjun tal-Kaliningrad u dak il-programm nstab li kien aċċettabbli fir-rigward tal-għan tal-ħarsien tal-Komunità mill-idrofobija. L-azzjonijiet previsti f’dak il-programm huma essenzjali għall-protezzjoni tal-interess Komunitarju u għalhekk huwa xieraq li ċerti miżuri jirċievu l-finanzjament Komunitarju. Għandha għalhekk tiġi mogħtija kontribuzzjoni finanzjarja Komunitarja fl-2009 għall-implimentazzjoni ta’ dak il-programm.
(10)
Id-Deċiżjoni preżenti tikkostitwixxi Deċiżjoni ta’ finanzjament skont it-tifsir tal-Artikolu 75 tar-Regolament (KE, Euratom) Nru 1605/2002, l-Artikolu 90 tar-regoli dettaljati għall-implimentazzjoni tar-Regolament Finanzjarju, u l-Artikolu 15 tar-Regoli Interni dwar l-Implimentazzjoni tal-baġit ġenerali tal-Komunitajiet Ewropej (4).
(11)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
IDDEĊIDIET KIF ĠEJ:
Artikolu 1
1. Il-pjan għall-eliminazzjoni tal-idrofobija f’36 xahar mir-Reġjun ta’ Kaliningrad (“programm għall-eliminazzjoni tal-idrofobija”) ippreżentat mir-Russja huwa hawnhekk approvat.
2. L-azzjoni taħt din id-Deċiżjoni għandha tkopri dawn l-operazzjonijiet speċifiċi:
-
ix-xiri tal-lixki tat-tilqim għall-immunizzazzjoni orali ta’ karnivori selvaġġi;
-
id-distribuzzjoni fit-territorju tar-reġjun tal-Kaliningrad tal-lixki tat-tilqim msemmija fil-punt preċedenti.
Artikolu 2
Il-kontribuzzjoni massima tal-Komunità hija ffissata għal EUR 1 800 000 li għandhom jiġu ffinanzjati mill-linja tal-baġit 17 04 03 01 tal-baġit ġenerali tal-Komunitajiet Ewropej għall-2009.
Artikolu 3
1. L-għoti ta’ għotja individwali lill-Aġenzija Veterinarja tal-Istat tar-reġjun ta’ Kaliningrad tal-Federazzjoni Russa (Государственным учреждением ветеринарии Калининградской области) hija awtorizzata.
2. L-attivitajiet koperti b’din id-Deċiżjoni jistgħu jiġu finanzjati sa 100 % tal-ispejjeż eliġibbli korrispondenti, bil-kundizzjoni li parti mill-ispejjeż totali tal-azzjoni hija kkorroborata mill-Aġenzija Veterinarja tal-Istat tar-reġjun ta’ Kaliningrad tal-Federazzjoni Russa (Государственным учреждением ветеринарии Калининградской области) jew minn għotjiet oħra mill-kontribuzzjoni Komunitarja
Magħmul fi Brussell, id-29 ta’ Lulju 2009.